Yo-el 1
1
Nɛmɛ ɛ jɛn ruac Kuɔth Nhial ëë ci ben kä Yo-el gat Pɛth-wel.
Mäk kɔaryɔam
2
Liɛŋɛ nɛmɛ yɛn di̱t,
liɛŋɛ jɛ yɛn tin diaal
tin cieŋ wi̱i̱ muɔ̱ɔ̱n.
Tëë kɛ mi ce̱tkɛ nɛmɛ mi
ci kɔn tuɔ̱k kä yɛ,
kiɛ kä guurikun?
3
Ɛn mɛmɛ la̱tdɛ jɛ gaatkun,
kä bi gaatkun ɛ lɛ wä
la̱t gaatkiɛn,
kä bi gaatkiɛn ɛ lɛ wä
la̱t ri̱c ɔ bi ben ɔ.
4
Ɛ jɛn ɣöö kɛn kɔaryɔamni
bäkɛ bua̱a̱ni,
buɔ̱n guurkɛ jɛ ɛ buɔ̱n ɔ,
mi wä duɔth kä buɔ̱n
in nhiam,
ba ben dup ɛ buɔ̱n in dɔ̱ŋ.
5
Jiacɛ rɔ̱ kä wiee ɛ
yɛn yɔ̱a̱ŋ kɔaaŋni,
kä rötdɛ yɛn ma̱a̱th
kɔaaŋni diaal,
kɛ ɣöö ca kɔaŋ in kɛc
ben poc ni thokdun.
6
Kɛ ɣöö ci döör mundä ben mac,
kɛ ɣöö bumkɛ kä ŋuankɛ
/ca kɛ dee luäŋ kɛ kuen.
Kä moth lɛckiɛn ce̱tkɛ
lɛc luɔny,
kä te ka̱a̱p ti ce̱tkɛ
ka̱a̱p luɔny.
7
Cikɛ bɛlkä dup,
kä cikɛ köm jiɛn ŋɔ̱a̱pnikä
kuɛ̈k piny,
a cikɛ cua bo̱o̱r
kɛ karkiɛn kɛɛl.
8
Rötdɛ, yɛn naath ce̱tkɛ nyam
mi paar lia̱a̱ wutdä mi dee
jɛ wä kuɛn.
9
Ca muc bɛɛl kɛnɛ kɔaŋ ŋok rɛy
luaak Kuɔth Nhial.
Kɛ kui̱c ɛmɔ, ci bööth palä
tin la ji̱ la̱t Kuɔth Nhial
lo̱ckiɛn jiath.
10
Ci ka̱a̱k diaal guaw,
kä pär mun,
kɛ ɣöö ci bɛl rɔɔl,
kä ci kɔaŋ cu thil amäni
liɛth bä.
11
Yɛn puɔ̱ɔ̱r ka̱a̱kni kɛ yɛn pi̱eth
a lo̱ckun jiɛth.
Wiee ɛ kä parɛ bɛlkun
kɛnɛ bua̱ckun,
kɛ ɣöö thilɛ ti ba ŋɛr.
12
Rɔɔl bɛl kɛnɛ jiɛn diaal
tin tekɛ dɛy,
a thilɛ mi kuiir kɛnɛ
ci kɛ li̱w.
Kä thilɛ tɛ̈th lɔaac
kä naath bä.
Ciööl nath palä Kuɔth
13
Yɛn bööth palä tin lät
wi̱i̱ yi̱kä,
bia la̱thɛ bieyni jiɛthä
lɔaac kä rötdɛ,
kä thuɔ̱kɛ wäär kɛ bieyni
jiɛthä lɔaac.
Yɛn nɛy tin la la̱a̱t Kuɔthdä.
Kɛ ɣöö /ca muc bɛɛl
kɛnɛ kɔaŋ ŋok,
rɛy luaak Kuɔthdun.
14
La̱tdɛ thëk mi thuɔ̱k,
kä cɔalɛ duɔl matdä nath
mi rɛl rɔ.
A di̱t kɛnɛ ji̱ wec diaal
matkɛ rɔ̱ luaak Kuɔth Nhial
Kuothdun,
kä la̱ŋɛ jɛ.
15
Ɛn cäŋ ɛmɔ!
Bi bɛ̈cdɛ ku lɛ ce̱tkɛ ŋu,
kɛ ɣöö cɛ thia̱k ɛn cäŋ
Kuɔth Nhial ɛmɔ,
kä bɛ ben ce̱tnikɛ cäŋ däkä
Kuɔth in leny buɔ̱mdɛ
ti diaal.
16
/Ciɛ mi̱th ɛn nëë thuk
ni nhiamdan?
Kä /ciɛ tɛ̈th lɔaac ɛn nëë
thuk rɛy luaak Kuɔthdan?
17
Ci bɛl köt piny,
thilɛ bɛl ti ba tɔ̱w,
tëth tɔ̱wni bɛɛl
kɛ ɣöö tekɛ baaŋ.
18
Kä ley ku muaarikɛn!
Bun ɣɔ̱ɔ̱k kɛnɛ det
ku cuc ni kɛn.
Kɛ ɣöö thilɛ wal
ti laak kɛn kɛ.
19
Ɣän la̱ŋä ni ji̱, lö Kuoth Nhial.
Kɛ pɛ̈t mi ci pɛ̈t
kɛ wal dɔaar,
kɛ bo̱l maac mi
ci jiɛn diaal waŋ.
20
Amäni ley dɔaar guɛckɛ
ni ji̱ bä.
Kɛ ɣöö ci liɛl pi̱i̱ni kööt
kä ci mac wal dɔaar waŋ.
